Det Økonomiske og Sociale Udvalgs udtalelse om "Kommissionens forslag til Rådets forordning om ændring af forordning (EØF) nr. 2019/93 om særlige foranstaltninger for visse landbrugsprodukter til fordel for de mindre øer i Det Ægæiske Hav"

(2002/C 80/12)

Rådet for Den Europæiske Union besluttede den 26. november 2001 under henvisning til EF-traktatens artikel 36 og 37 at anmode om Det Økonomiske og Sociale Udvalgs udtalelse om det ovennævnte emne.

Den 27. november 2001 henviste Det Økonomiske og Sociale Udvalgs præsidium det forberedende arbejde til ØSU's Sektion for Landbrug, Udvikling af Landdistrikterne og Miljø.

I betragtning af sagens hastende karakter udpegede ØSU på den 387. plenarforsamling den 16.-17. januar 2002, mødet den 16. januar 2002, Yiannis Papamichaïl til hovedordfører og vedtog med 68 stemmer for og 3 hverken for eller imod følgende udtalelse.

1. Indledning

1.1. Det Europæiske Råd anerkendte på sit møde på Rhodos den 2.-3. december 1988, at visse øområder af flere grunde har vanskeligt ved at sætte skub i den økonomiske og sociale udvikling: selve økarakteren, den fjerne beliggenhed, det lille areal, den ringe landbrugsproduktion, ingen stordriftsfordele, høj afhængighed, høje produktions- og transportomkostninger og de vanskelige overflade- og klimavilkår.

1.2. Kommissionen har iværksat en global undersøgelse(1) af de særlige problemer for de mindre øer i Det Ægæiske Hav (øer med under 100000 indbyggere), samt fremsat forslag til regler med henblik på oprettelsen af en ramme for landbrugsforanstaltninger, som finansieres via Den europæiske Udviklings- og Garantifond for Landbruget (EUGFL). Forslagene indeholder såvel en samlet strategi som praktiske foranstaltninger til løsning af problemerne.

1.3. Den 12. oktober 1993 anmodede Rådet om Det Økonomiske og Sociale Udvalgs udtalelse om Kommissionens forslag til forordning. Den 26. maj 1993 vedtog ØSU's plenarforsamling enstemmigt en udtalelse med Apostolos Spiroudis som ordfører(2).

1.3.1. Den 19. juli 1993 udsendte Rådet forordning (EØF) nr. 2019/93(3) under henvisning til Kommissionens forslag samt Europa-Parlamentets og ØSU's udtalelser.

1.3.1.1. I 1996 aflagde Kommissionen i henhold til artikel 15, stk. 1, i forordning (EØF) nr. 2019/93 sin første rapport til Rådet og Europa-Parlamentet om gennemførelsen af særforanstaltningerne for de mindre øer i Det Ægæiske Hav(4).

1.3.1.2. I 1998 udsendte Kommissionen i henhold til artikel 15, stk. 1, i forordning (EØF) nr. 2019/93 sin anden rapport til Rådet og Europa-Parlamentet om gennemførelsen af programmet for 1995(5).

1.3.1.3. Kommissionen har ligeledes udarbejdet de i artikel 15, stk. 1, i forordning (EØF) nr. 2019/93 nævnte årsrapporter til Rådet og Europa-Parlamentet om gennemførelsen af programmet for 1996 og 1997.

1.3.1.4. Kommissionen har endvidere pålagt et uafhængigt konsulentfirma (Speed Ltd.) at undersøge og vurdere den økonomiske situation på de mindre øer i Ægæerhavet, hvori der bl.a. redegøres for virkningerne af de foranstaltninger, der er gennemført i henhold til forordningen.

1.3.1.5. I henhold til artikel 15, stk. 2, i forordning (EØF) nr. 2019/93 forelagde Kommissionen dels de nævnte årsrapporter dels en almindelig beretning KOM(2001) 64 endelig. for Rådet og Europa-Parlamentet.

1.4. På grundlag af de nævnte rapporter har Kommissionen udarbejdet nærværende forslag til ændring af forordning (EØF) nr. 2019/93 i overensstemmelse med revisionsbestemmelsen i artikel 15, stk. 2.

2. Kort referat af forordning (EØF) nr. 2019/93

2.1. Forordning (EØF) nr. 2019/93 sigter mod at afhjælpe nogle af de problemer, som de mindre øer i Det Ægæiske Hav (øer med en befolkning på under 100000) har, for så vidt angår visse landbrugsprodukter og produktionsmidler til landbruget. For at afhjælpe denne ulempe har man indført særlige støtteforanstaltninger for forsyningsordningen og den lokale produktion. Der er afsat særlige bevillinger til finansieringen af disse foranstaltninger på Fællesskabets budget (bevillinger i størrelsesordenen 25 mio. EUR årligt under EUGFL - Garantifonden). Samtidig vedtog man en række undtagelsesbestemmelser på strukturområdet. Der er ikke afsat ekstra midler til disse undtagelser på budgettet, og de blev derfor finansieret via EUGFL-Udviklingsfonden inden for rammerne af fællesskabsstøtterammen.

2.2. Særlig forsyningsordning

Hensigten med ordningen er at udligne ekstraomkostningerne ved leveringen af visse varer, så de kommer ned på en rimelig pris i forhold til prisniveauet på fastlandet. De mængder, der omfattes af forsyningsordningen, fastsættes i en foreløbig forsyningsopgørelse, som revideres regelmæssigt efter behov. I forbindelse med gennemførelsen af forsyningsordningen blev øerne delt i to grupper efter afstanden til havnene på det græske fastland. Fællesskabet afholder 90 % af udgifterne til foranstaltningerne, de resterende 10 % dækkes af medlemsstaten.

2.3. Støtteforanstaltninger for lokale produkter

Støtten ydes til traditionelle landbrugsaktiviteter, såvel plante- som kvægavl, lokal produktion efter markedsbehovet samt til genoplivning af bestemte landbrugsaktiviteter, som der er tradition og naturbetingelser for på øerne.

2.4. Undtagelsesbestemmelserne på strukturområdet

Der er betingelser for at fravige Rådets forordning (EØF) nr. 2328/91(6) af 15. juli 1991 om forbedring landbrugsstrukturernes effektivitet. Er disse betingelser opfyldt, ydes der investeringsstøtte til landbrugsbedrifter på de mindre øer i Det Ægæiske Hav. Samtidig har man tilladt en forøgelse af andelen for Fællesskabets deltagelse på ud over de fastsatte 50 % i forbindelse med investeringer inden for forarbejdning og handel med landbrugsprodukter med henblik på at forbedre indbyggernes levevilkår.

3. De vigtigste elementer i den foreslåede ændring

3.1. Kommissionen foreslår i lyset af konklusionerne i den almene evalueringsberetning passende justeringer af forordningen og fremlægger et forslag til ændring af forordningen til vedtagelse i Rådet, der holder sig inden for rammerne af rammerne i de finansielle overslag (ca. 26 mio. EUR)

3.2. Listen over de produkter, der er omfattet af den særlige forsyningsordning, revideres.

3.2.1. Der indføres en undtagelsesbestemmelse fra forbuddet mod reeksport for forarbejdede varer.

3.2.2. Frugt og grøntsager er ikke omfattet af den ændrede forordning. Ifølge artikel 3, stk. 2, i forordning (EØF) nr. 2019/93, skulle støtten aftrappes i løbet af en 5-årsperiode fra 1993-1997 - det sidste år programmet blev gennemført. Gennemførelsen af foranstaltningen var i øvrigt ikke særlig god, fordi de virksomheder, der distribuerer de små mængder, der forbruges på øerne, selv er så små, at de mangler den nødvendige infrastruktur til at få gavn af støtten.

3.2.3. Desuden udgår de produkter, hvor den særlige forsyningsordning har haft ringe (sukker) eller slet ingen effekt (yoghurt).

3.2.4. I henhold til forslaget får Kommissionen ansvaret for at revidere listen og forenkle forvaltningen af forsyningsopgørelserne.

3.2.5. Efter en gennemgang af behovene foreslås ændringer i foranstaltningerne vedrørende den lokale landbrugsproduktion.

3.2.5.1. Med passende justeringer videreføres ordningerne for kvægavl, vinstoksorter beregnet til fremstilling af vin v.q.p.r.d, olivenlundene, dyrkningen af spise- og læggekartofler samt produktionen af en specifik kvalitetshonning. Støttebeløbene oplyses nu i EUR i stedet for som i forordning (EØF) nr. 2019/93 i ECU.

- for kvæg 48,3 EUR per dyr (i stedet for 40 ECU)

- for kartofler 603 EUR per hektar (i stedet for 500 ECU)

- for vinstokke 476 EUR per hektar (i stedet for 400 ECU)

- for olivenlunde 145 EUR per hektar (i stedet for 120 ECU)

- for honning 12 EUR per bistade (i stedet for henholdsvis 10 og 7 ECU til de to slags producenter, som fastsat i forordning (EØF) nr. 2019/93).

3.2.6. Med hensyn til hvilke mængder der støttes, fastsættes følgende:

3.2.6.1. Støtten til opfedning af kvæg ydes for højst 12000 handyr hvert år, uden iværksættelse af den forholdsmæssige nedsættelse, der omhandles i artikel 4, stk. 4, i forordning (EF) nr. 1254/1999(7) om overskridelse af det nationale loft.

3.2.6.2. Det maksimale antal bistader, der kan modtage støtte, fastsættes til 75000.

3.2.6.3. Ansvaret for at udfærdige årsrapporter om gennemførelsen af forordningens foranstaltninger overføres fra Kommissionen til medlemsstaten.

3.2.6.4. Kommissionen udarbejder og reviderer forsyningsopgørelserne efter behov.

3.2.7. Den lidet effektive støtte afskaffes (lagring af lokal ost og hedvin).

3.2.8. Endvidere afskaffes den meget udgiftskrævende og indviklede støtte til frugt, grøntsager og blomster, der i øvrigt ikke er blevet udnyttet.

3.2.9. Selv om undtagelsesbestemmelserne på strukturområdet blev ophævet med forordning (EF) nr. 1257/1999(8) vedrørende udvikling af landdistrikterne, står der udtrykkeligt i punkt 53 i begrundelsen til nærværende forordning, at det er nødvendigt med fleksibilitet og at der skal være mulighed for justeringer og undtagelser.

3.2.9.1. Med udgangspunkt i ovennævnte begrundelse fastsættes det, at støttens samlede værdi kan forhøjes med højst 15 procentpoint for investeringer, der bl.a. har til formål at fremme diversificering, omstrukturering eller omlægning til et bæredygtigt landbrug.

3.2.9.2. Desuden fastsættes forøgelsen af støtten til højst 65 % for investeringer i små og mellemstore virksomheder, der forarbejder og afsætter landbrugsprodukter fra den lokale produktion

3.2.10. Det bestemmes også, at Kommissionen efter udgangen af hver femårsperiode for anvendelse af de i denne forordning omhandlede foranstaltninger, forelægger Europa-Parlamentet og Rådet en almindelig beretning, der bl.a. vil pege på relevante justeringer. På den måde åbnes der mulighed for revision hvert femte år.

4. Generelle bemærkninger

4.1. Det er tydeligt, at Kommissionen har baseret det konkrete forslag til ændring af forordningen på konklusionerne i de nævnte rapporter, som blev udarbejdet i løbet af de første syv år af programmets gennemførelse (1993-1999). ØSU er generelt positiv over for ændringerne.

4.2. ØSU fremhæver, at udviklingsstøtten til de mindre øer i Det Ægæiske Hav bidrager til udviklingen i Grækenland som helhed. ØSU er fortaler for støtte til landbruget - ikke i fragmentarisk form, men som et ud af flere tiltag i en samlet plan for økonomisk og social udvikling på øerne med henblik på at opfylde den strategiske målsætning om bæredygtighed. En sådan plan omfatter specifikke aktioner for alle produktionssektorer:

- støtte til og udvikling af de traditionelle håndværk

- bevarelse og fremme af den lokale kultur

- incitamenter, der tilskynder til investeringsinitiativer

- foranstaltninger, der kan mindske den sæsonbestemte arbejdsløshed, f.eks. ved at udvikle bondegårdsferie som alternativ til masseturisme og som supplement til landbrugsindtægten

- en energisk miljøindsats

- en tilstrækkelig energiforsyning ved at anvende alternative, miljøvenlige energiformer (vind- og solenergi) og en vellykket forvaltning af vandressourcer, der kan løse de konstante problemer med vandmangel

- forbedringer inden for sundhedsvæsen og behandling

- forbedringer af infrastrukturerne inden for undervisning

- faglig efteruddannelse af arbejdsstyrken

- kommunikation og transport af høj kvalitet.

4.3. ØSU gentager, hvad det skrev i sin tidligere udtalelse om emnet(9), nemlig at der er behov for en bæredygtig udvikling af fiskeriet og fiskesektoren, herunder af svampefiskeri og akvakultur.

Desuden peges på behovet for at skabe gode betingelser for strukturerede indgreb fra:

- arbejdsmarkedets parter

- landbrugskooperativer

- faglige organer

- offentlige myndigheder.

med henblik på en god forvaltning, en effektiv kontrol og en vellykket gennemførelse af det i forordningen fastsatte program.

4.4. ØSU forstår ikke, hvorfor forordningen er geografisk begrænset til de mindre øer i Det Ægæiske Hav, og ikke gælder for alle mindre græske øer (f.eks. Gavdos), der, hvis de ikke har nøjagtig de samme problemer, så i det mindste har nogle, der ligner.

4.5. Eftersom øerne i Det Ægæiske Hav er et grænseområde, gøres opmærksom på, at også toldvæsen, havnevæsen og kystvagten bør støttes for at forhindre smugleri, ulovligt fiskeri og den illegale indvandring, som i den seneste tid har fået karakter af masseindvandring som følge af krigen i Afghanistan og situationen i Mellemøsten.

4.6. Samtidig bør man bestræbe sig på at opretholde fred og sikkerhed i området. ØSU mener på ingen måde, at det tjener Fællesskabets interesser at behandle Ægæerhavet anderledes end andre dele af Den Europæiske Union i forbindelse med spørgsmålet om en eurohær (Eurocorps).

5. Særlige bemærkninger

5.1. Artikel 2

5.1.1. Efter ØSU's mening skal bomuldsfrø tilføjes til listen i bilaget om den særlige forsyningsordning, eftersom disse er et meget vigtigt fodersupplement, der ikke produceres på øerne, men importeres med høje transportomkostninger.

5.1.2. Efter ØSU's opfattelse skal hvede tilføjes på listen i bilaget på linje med levering af mel, eftersom dette produkt bidrager til at bevare traditionelle teknikker til at male mel (vand- og vindmøller).

5.2. Artikel 3

5.2.1. I stk. 1, hvor der i den græske udgave står, at støtten finansieres af "Kommissionen" med 90 %, ville det nok være mere rigtigt at skrive "Fællesskabet" i stedet for "Kommissionen".

5.2.2. Undtagelsesbestemmelsen fra forbuddet mod reeksport for forarbejdede produkter ses som et positivt tiltag, idet det vil begunstige små lokale forarbejdningsenheder.

5.2.3. I stk. 5 henvises fejlagtigt til forbuddet i stk. 5. Der bør rettelig henvises til stk. 4.

5.3. Artikel 3a

5.3.1. Der er absolut nødvendigt at ændre metoden til inddeling af de mindre øer i grupper med henblik på gennemførelsen af den særlige forsyningsordning, hvilket også fremgår af årsrapporterne.

5.3.2. Bestemmelsen i stk. 2 om, at Kommissionen skal revidere opgørelserne og listen over produkter i bilaget, finder Kommissionen meget positivt.

5.4. Artikel 12

ØSU finder, at det maksimale antal støtteberettigede bistader (75000) til fremstilling af honning af særlig kvalitet bør øges, idet det henviser til, at det samlede antal bistader, der kunne modtage støtte i den første gennemførelsesperiode, i forordning (EØF) nr. 2019/93 var fastsat til 150000.

5.5. Artikel 13

ØSU bifalder undtagelsesbestemmelserne på strukturområdet, eftersom de fremmer såvel et bæredygtigt landbrug som investeringer i landbrugsbedrifter og små og mellemstore virksomheder, der forarbejder og afsætter landbrugsprodukter.

5.6. Artikel 15

Forsinkelsen i lokalforvaltningernes indsamling af de nødvendige oplysninger til Kommissionens årsrapporter er bare endnu et eksempel på øområdets særlige problemer. Det er rimeligt at overdrage forpligtelsen til at fremlægge årsrapporter til de græske myndigheder.

5.7. ØSU anbefaler, at følgende produkter medtages i støtteforanstaltningerne for lokale produkter:

5.7.1. Indirekte støtte til frisk mælk til de lokale mejerier, eftersom den lokale produktion er utilstrækkelig og det minimale tilbageværende mælkefremstillingspotentiale til stadighed formindskes.

5.7.2. Hektarstøtte til dyrkning af aromatiske planter og lægeplanter samt støtte til forarbejdning af disse, eftersom jordbund og de klimatiske betingelser er gunstige og dette ikke vil skabe problemer på markederne i EU, men man derimod vil give lokalbefolkningen en ekstraindtægt og udnytte ellers ufrugtbare jorde.

6. Konklusioner

6.1. ØSU bifalder ændringen af forordningen, idet det ud fra Kommissionens årsrapporter og den almene beretning konkluderer, at den er et skridt i den rigtige retning. Med de foreslåede justeringer, der bygger på konklusionerne i ovennævnte rapporter, ajourføres forordningen med udgangspunkt i praktiske erfaringer og resultaterne af de første syv års gennemførelse.

6.2. Efter ØSU's opfattelse vil Kommissionen få større råderum til at foretage korrektioner gennem tilføjelse eller fjernelse af støtteberettigede produkter, efterhånden som øernes behov ændrer sig. ØSU's bemærkninger vil kunne være til hjælp i forbindelse med enhver fase, hvor Kommissionen søger at optimere programmets effektivitet.

6.3. ØSU mener, at Kommissionens valg af indfaldsvinkel til problemerne på de mindre øer i Ægæerhavet er rigtig. Der gives således et politisk vink, som efter ØSU's opfattelse indvarsler såvel studier af som tilsvarende foranstaltninger for alle mindre øer med lignende problemer i Fællesskabet.

Bruxelles, den 16. januar 2002.

Göke Frerichs

Formand for

Det Økonomiske og Sociale Udvalg

(1) KOM(2001) 64 endelig af 7.2.2001.

(2) EFT C 201 af 26.7.1993, s. 22.

(3) EFT L 184 af 27.7.1993, s. 1-7.

(4) KOM(96) 387 endelig udg.

(5) KOM(98) 292 endelig udg.

(6) EFT L 218 af 6.8.1991, s. 1-21.

(7) EFT L 160 af 26.6.1999, s. 21-47.

(8) EFT L 160 af 26.6.1999, s. 80-102.

(9) EFT C 201 af 26.7.1993, s. 22.